CELEX: 32021R1348
Language: hu
Date: 2021-05-06 00:00:00
Title: A Bizottság (EU) 2021/1348 felhatalmazáson alapuló rendelete (2021. május 6.) az (EU) 2016/1011 európai parlamenti és tanácsi rendeletnek a nem jelentős referenciamutatókra vonatkozó megfelelőségi nyilatkozatban teendő változtatások illetékes hatóságok általi előírásának feltételeit meghatározó szabályozástechnikai standardok tekintetében történő kiegészítéséről (EGT-vonatkozású szöveg)

2021.8.13.   
               
               
                  HU
               
               
                  Az Európai Unió Hivatalos Lapja
               
               
                  L 291/1
               
            
         A BIZOTTSÁG (EU) 2021/1348 FELHATALMAZÁSON ALAPULÓ RENDELETE
         (2021. május 6.)
         az (EU) 2016/1011 európai parlamenti és tanácsi rendeletnek a nem jelentős referenciamutatókra vonatkozó megfelelőségi nyilatkozatban teendő változtatások illetékes hatóságok általi előírásának feltételeit meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről, valamint a 2008/48/EK és a 2014/17/EU irányelv, továbbá az 596/2014/EU rendelet módosításáról szóló, 2016. június 8-i (EU) 2016/1011 európai parlamenti és tanácsi rendeletre (1) és különösen annak 26. cikke (6) bekezdésére,
         mivel:
         
                     (1)
                  
                  
                     Azoknak a feltételeknek, amelyek mellett az illetékes hatóságok változtatásokat írhatnak elő az (EU) 2016/1011 rendelet 26. cikkének (3) bekezdésében említett megfelelőségi nyilatkozat tekintetében, figyelembe kell venniük az említett rendelet azon rendelkezéseinek jellegét, amelyek kapcsán a nem jelentős referenciamutatók kezelői az említett rendelet 26. cikkének (1) bekezdésével összhangban dönthetnek úgy, hogy nem alkalmazzák azokat. Mivel az említett rendelkezésekben meghatározott egyes követelmények a referenciamutató-kezelő szervezeti struktúráját érintik, míg mások az érintett referenciamutatóra vagy referenciamutató-családra vonatkoznak, ez a különbségtétel alkalmazandó azokra a feltételekre is, amelyek mellett az illetékes hatóságok változtatásokat írhatnak elő a megfelelőségi nyilatkozat tekintetében.
                  
               
                     (2)
                  
                  
                     A referenciamutató-kezelő szervezeti struktúrájára vonatkozó követelmények kapcsán az illetékes hatóságok számára lehetővé kell tenni, hogy változtatásokat írjanak elő a nem jelentős referenciamutató megfelelőségi nyilatkozata tekintetében, ha úgy ítélik meg, hogy a megfelelőségi nyilatkozat nem indokolja egyértelműen, hogy az érintett referenciamutató-kezelő számára miért kell lehetővé tenni az (EU) 2016/1011 rendelet 4., 5. és 6. cikkében meghatározott követelmények be nem tartását. Így kell eljárni különösen akkor, ha nem egyértelmű az érintett referenciamutató-kezelő szervezeti struktúrája, a referenciamutató előállításában részt vevő személyek és a referenciamutató-kezelő szervezetének más alkalmazottai vagy részei között adott esetben felmerülő potenciális összeférhetetlenségek azonosítása, a nem jelentős referenciamutató előállításának felügyeletére vonatkozó eljárás, vagy a nem jelentős referenciamutató előállítására vagy közzétételére, illetve elérhetővé tételére vonatkozó ellenőrzési rendszer.
                  
               
                     (3)
                  
                  
                     A referenciamutatóra vagy referenciamutató-családra vonatkozó követelmények kapcsán az illetékes hatóságok számára lehetővé kell tenni, hogy változtatásokat írjanak elő a nem jelentős referenciamutató megfelelőségi nyilatkozata tekintetében, ha úgy ítélik meg, hogy a megfelelőségi nyilatkozat nem indokolja egyértelműen, hogy az érintett referenciamutató-kezelő számára miért kell lehetővé tenni az (EU) 2016/1011 rendelet 11., valamint 13–16. cikkében meghatározott követelmények be nem tartását. Így kell eljárni különösen akkor, ha nem egyértelmű a bemeneti adatok előállítása feletti ellenőrzés szintje, a nem jelentős referenciamutató módszertanának lényeges módosításai esetében követendő konzultációs eljárások átláthatósága, a nem jelentős referenciamutató manipulációjának vagy megkísérelt manipulációjának bejelentésére szolgáló eljárás, a magatartási kódex, amennyiben a nem jelentős referenciamutató adatszolgáltatóktól származó bemeneti adatokon alapul, a referenciamutató-kezelő azon képessége, hogy felülvizsgálja a nem jelentős referenciamutató módszertanának és az (EU) 2016/1011 rendeletnek való megfelelését, és erről jelentést tegyen, valamint az, hogy amennyiben a bemeneti adatokat felügyelt adatszolgáltató szolgáltatja, erre a bemeneti adatok pontosságát, integritását és megbízhatóságát biztosító megfelelő ellenőrzés mellett kerül-e sor.
                  
               
                     (4)
                  
                  
                     Ez a rendelet az Európai Értékpapírpiaci Hatóság (ESMA) által a Bizottsághoz benyújtott szabályozástechnikai standardtervezeteken alapul.
                  
               
                     (5)
                  
                  
                     Az ESMA nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetlegesen kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (2) 37. cikkével összhangban létrehozott Értékpapírpiaci Érdekképviseleti Csoport tanácsát.
                  
               
                     (6)
                  
                  
                     Az (EU) 2019/2175 európai parlamenti és tanácsi rendelet (3) 5. cikke alkalmazásának kezdőnapjával való összhang biztosítása érdekében – amely cikk az (EU) 2016/1011 rendelet 26. cikkének (6) bekezdését bevezette az említett rendeletbe – ezt a rendeletet 2022. január 1-jétől kell alkalmazni,
                  
               ELFOGADTA EZT A RENDELETET:
         
            1. cikk
            Feltételek a referenciamutató-kezelő szintjén
            Az illetékes hatóságok változtatásokat írhatnak elő az (EU) 2016/1011 rendelet 26. cikkének (3) bekezdése szerinti megfelelőségi nyilatkozat tekintetében, ha úgy ítélik meg, hogy az említett nyilatkozat nem egyértelmű azzal kapcsolatban, hogy az érintett referenciamutató-kezelő számára miért kell lehetővé tenni az (EU) 2016/1011 rendelet 26. cikkének (1) bekezdésében említett egy vagy több követelmény be nem tartását és különösen a következőkkel kapcsolatos egyértelműség hiánya esetén:
            
                        a)
                     
                     
                        az érintett referenciamutató-kezelő szervezeti struktúrája és azok az összeférhetetlenségek, amelyek a referenciamutató-kezelő struktúrájából eredhetnek;
                     
                  
                        b)
                     
                     
                        az érintett referenciamutató-kezelő alkalmazottaihoz, olyan személyekhez, akiknek szolgáltatásai a rendelkezésére állnak vagy akiknek a szolgáltatásai felett ellenőrzést gyakorol, valamint a nem jelentős referenciamutató előállításában közvetlenül részt vevő személyekhez kapcsolódó összeférhetetlenségek azonosítása és kezelése;
                     
                  
                        c)
                     
                     
                        a nem jelentős referenciamutató előállításának felügyeletére vonatkozó eljárás, figyelembe véve az érintett referenciamutató sebezhetőségét és a referenciamutató-kezelő szervezetének méretét;
                     
                  
                        d)
                     
                     
                        a nem jelentős referenciamutató előállítására vagy közzétételére, illetve elérhetővé tételére vonatkozó ellenőrzési rendszer, beleértve a referenciamutató-kezelő működési kockázattal, üzletmenet-folytonossági kockázattal vagy a referenciamutató-előállítási folyamat zavarának kockázatával szembeni kitettségét.
                     
                  
         
            2. cikk
            Feltételek a referenciamutató vagy referenciamutató-család szintjén
            Az illetékes hatóságok változtatásokat írhatnak elő az (EU) 2016/1011 rendelet 26. cikkének (3) bekezdése szerinti megfelelőségi nyilatkozat tekintetében, ha úgy ítélik meg, hogy az említett nyilatkozat nem egyértelmű azzal kapcsolatban, hogy az érintett referenciamutató-kezelő esetében miért helyénvaló az (EU) 2016/1011 rendelet 26. cikkének (1) bekezdésében említett egy vagy több követelmény be nem tartása és különösen a következőkkel kapcsolatos egyértelműség hiánya esetén:
            
                        a)
                     
                     
                        a bemeneti adatok előállítása feletti ellenőrzés szintje és az, hogy – figyelembe véve a bemeneti adatok jellegét – az ellenőrzés szintje elégséges-e a bemeneti adatok pontosságának, integritásának és megbízhatóságának biztosításához;
                     
                  
                        b)
                     
                     
                        a nem jelentős referenciamutató módszertanának lényeges módosításai esetében követendő konzultációs eljárások átláthatósága, figyelembe véve az adott módszertan összetettségét és a felhasznált bemeneti adatok jellegét;
                     
                  
                        c)
                     
                     
                        a nem jelentős referenciamutató manipulációjának vagy megkísérelt manipulációjának bejelentésére szolgáló eljárás, különösen a bemeneti adatok és az adatszolgáltatók nyomon követése tekintetében;
                     
                  
                        d)
                     
                     
                        amennyiben a nem jelentős referenciamutató adatszolgáltatóktól származó bemeneti adatokon alapul, a magatartási kódex, és az, hogy – figyelembe véve a bemeneti adatok jellegét – tartalmaz-e biztosítékokat a felhasznált bemeneti adatok integritása tekintetében;
                     
                  
                        e)
                     
                     
                        a referenciamutató-kezelő azon képessége, hogy felülvizsgálja a nem jelentős referenciamutató módszertanának és az (EU) 2016/1011 rendeletnek való megfelelését, és erről jelentést tegyen;
                     
                  
                        f)
                     
                     
                        amennyiben a bemeneti adatokat felügyelt adatszolgáltató szolgáltatja, erre a bemeneti adatok pontosságát, integritását és megbízhatóságát biztosító megfelelő ellenőrzés mellett kerül-e sor.
                     
                  
         
            3. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2022. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. május 6-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 171., 2016.6.29., 1. o.
         
         
            (2)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
         
            (3)  Az Európai Parlament és a Tanács (EU) 2019/2175 rendelete (2019. december 18.) az európai felügyeleti hatóság (Európai Bankhatóság) létrehozásáról szóló 1093/2010/EU rendelet, az európai felügyeleti hatóság (Európai Biztosítás- és Foglalkoztatóinyugdíj-hatóság) létrehozásáról szóló 1094/2010/EU rendelet, az európai felügyeleti hatóság (Európai Értékpapírpiaci Hatóság) létrehozásáról szóló 1095/2010/EU rendelet, a pénzügyi eszközök piacairól szóló 600/2014/EU rendelet, a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről szóló (EU) 2016/1011 rendelet, valamint a pénzátutalásokat kísérő adatokról szóló (EU) 2015/847 rendelet módosításáról (HL L 334., 2019.12.27., 1. o.).